Habib bedank by Wits | Maroela Media
Prof. Adam Habib.
Adam Habib, visekanselier van die Universiteit van die Witwatersrand (Wits), het bedank om 'n pos as direkteur van die School of Oriental and African Studies (SOAS) in Londen, Engeland, op te neem.
Habib sluit hom op 1 Januarie 2021 by die SOAS aan en sal tot dan in sy pos by Wits aanbly. Hy sal dan reeds agt jaar lank aan die stuur van dié universiteit wees.
Habib sê hy het verlede jaar aansoek gedoen om die pos en was uit die veld geslaan toe dit vir hom aangebied is. Hy het ná lang oorweging en vele gesprekke met sy gesin en die universiteitsbestuur besluit om die betrekking te aanvaar.
"Ná sewe jaar is dit tyd vir my om aan te beweeg.
"Ek kan nie aanvoer dat ons die politici en politieke aktiviste gelukkig gemaak het nie, maar die aanduiders wat saak maak – navorsing, opleiding, finansiële volhoubaarheid, transformasie – wys ons het geweldig goed gevaar danksy almal se gesamentlike pogings. Daar is egter nog veel om te doen," sê Habib.
Habib sê verlede jaar het 9 500 studente by Wits gegradueer, 15 000 studente het ingeskryf en navorsingseenhede het toegeneem van 1 200 in 2013 tot net minder as 2 000 vanjaar. Weens die akademiese sukses is Wits se begroting opgestoot van R2,4 miljard in 2013 tot R4 miljard in 2018.
"Wits was vir my nog altyd meer as net 'n werk. Dit was 'n politieke passie. Ek sê nog altyd dit is belangrik vir die toekoms van die land om 'n instelling te vestig wat getransformeer is. Ons kan nooit 'n inklusiewe samelewing skep of geskiedkundige verdeeldheid uitwis, terwyl Wits nie 'n getransformeerde instelling van wêreldgehalte is nie."
Isaac Shongwe, voorsitter van die Wits-raad, het Habib met die aanstelling gelukgewens. "Hy is 'n dinamiese leier wat ongetwyfeld 'n beduidende bydrae gelewer het aan Wits en die hoëronderwyssektor, plaaslik en internasionaal. Sy vreeslose, prontuit kommentaar en sy algemene robuustheid het van ons universiteit en Suid-Afrika 'n ryker intellektuele ruimte gemaak en daarvoor is ons dankbaar."
Syfers, syfers om met koppe te smokkel. Ook hy het sy liberale brif afgehaal en besef die eise gaan net meer en meer raak en die vernietiging meer, hardloop habib hardloop
'n Ware patriotrot …
Vir al die geld in die wereld wil ek nie tans aan die hoof van 'n universiteit in HIERDIE land staan nie. Wonder of hulle gaan sukkel om hom te vervang.